Fostul preşedinte Traian Băsescu îi transmite premierului Tudose să fie prim-minitru, nu „găinar de Brăiliţa” şi să îi ceară instituţional demisia ministrului de Interne Carmen Dan fără să o umilească şi fără să practice jocuri politice pe seama Poliţiei Române. Băsescu îi cere şi ministrului Afacerilor Interne să demisioneze pentru a le da o lecţie lui Liviu Dragnea şi lui Mihai Tudose: „Arătaţi-le că din trei, singurul bărbat sunteţi dumneavoastră”, spune Băsescu.

„A da bătălia cu Dragnea prin umilirea unui ministru nu este demn pentru un prim-ministru. Iar dacă acel ministru este femeie, jocul umilinţei vă descalifică iremediabil. Un prim-ministru are instrumentul instituţional al solicitării de revocare adresată Preşedintelui României”, scrie Traian Băsescu pe pagina sa de Facebook.

El îi spune lui Tudose să fie prim-ministru, nu „găinar de Brăiliţa” şi să ceară instituţional revocarea lui Carmen Dan, fără să o umilească şi fără să facă jocuri politice pe seama Poliţiei Române.

„Fiţi prim-ministru, domnule Tudose, nu găinar de Brăiliţa. Cereţi instituţional revocarea ministrului Carmen Dan şi închideţi jocul. Fără umilirea ministrului internelor, fără jocuri politice pe seama Poliţiei Române. La consecinţele mutării bătăliei politice din PSD pe spinarea Poliţiei Române v-aţi gândit, domnule prim-ministru? Dar tu, Dragnea, te-ai gândit? Nemernicilor, sunteţi în stare să distrugeţi instituţii vitale ale statului în setea voastră de putere”, mai scrie Băsescu.

La finalul postării, fostul preşedinte i se adresează ministrului de Interne, spunându-i să îşi dea demisia, oferind în acest fel o lecţie premierului şi liderului PSD.

„Doamnă ministru Carmen Dan, daţi o lecţie lui Dragnea şi lui Tudose şi demisionaţi. Aceşti doi politicieni vă folosesc în bătălia lor dusă la cel mai jos şi stupid nivel. Arătaţi-le că din trei, singurul bărbat sunteţi dumneavoastră. Demisionaţi, doamnă”, spune Băsescu.

Premierul Mihai Tudose a afirmat că a fost ”minţit” de ministrul Carmen Dan, care l-a informat că cel pe care l-a propus pentru postul de şef al Poliţiei Române, Cătălin Ioniţă, acceptă funcţia, dar, când l-a sunat personal, acesta a refuzat categoric.

”Un ministru care îşi permite să mă mintă în halul acesta... nu mai am ce să mai lucrez”, a declarat Mihai Tudose.

Întrebat exact ce înseamnă acest lucru, Tudose a precizat că, dacă ministrul Dan îşi va prezenta demisia, o va accepta.

”Dacă va fi lăsată, va demisiona”, a precizat premierul.

Articolul de mai sus este destinat exclusiv informării dumneavoastră personale. Dacă reprezentaţi o instituţie media sau o companie şi doriţi un acord pentru republicarea articolelor noastre, va rugăm să ne trimiteţi un mail pe adresa abonamente@news.ro.